**Önkormányzat**

 **Csánig**

**Cs/50/2020.**

**J e g y z ő k ö n y v**

Csánig község Önkormányzatának Képviselő-testülete 2020. január 28-án (kedden) 16.30 órakor a Faluházban megtartott üléséről.

**Jelen voltak:** Joó Ferenc polgármester, Győrvári György Szilárd alpolgármester, Kiss Csaba képviselő, Tömböly Lajos képviselő, Varga Tamás képviselő

**Tanácskozási joggal vett részt:** Böröndyné Nagy Anikó aljegyző

**Meghívottak:** Csóka Géza pénzügyi ügyintéző, Nagy Attiláné településüzemeltetési és beruházási ügyintéző

**Lakosság részéről megjelent:** 1 fő

Joó Ferenc polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.

**Napirendre, továbbá egy napirendi pont felvételére az alábbi javaslatot tette:**

1. Csánig Község Önkormányzata 2020. évi költségvetésének első olvasata
2. Gazdasági program előkészítése
3. Általános iskolai körzethatárok kijelölése a 2020/2021. tanévre
4. Döntés a házi segítségnyújtó illetményének emeléséről
5. Döntés a 055. hrsz.-ú terület takarításáról
6. Beszerzési Szabályzat módosítása
7. Könyvtári ellátásra vonatkozó Együttműködési megállapodás

Képviselő-testület a javasolt napirenddel egyhangúlag egyetértett.

**1. Napirend**

Csánig Község Önkormányzata 2020. évi költségvetésének első olvasata

**Előadó:** Joó Ferenc polgármester

Írásos előterjesztés, előzetes hatásvizsgálat, rendelet-tervezet és indokolás a jegyzőkönyv mellékleteként csatolva.

**Joó Ferenc polgármester:** A főbb irányelveket ismerteti. Az önkormányzat 2020. évi költségvetésének fő összege 84.314.835,- Ft. Az önként vállalt feladat kiadásainak finanszírozása a kötelező feladatok ellátását nem veszélyeztetheti. Az önkormányzatok központi finanszírozása 2020. évben is a feladatokhoz igazodva feladatalapú támogatási rendszerben történik. Településüzemeltetési támogatásra összesen 3.499.130,- Ft-ot kaptak. Ebből zöldterület 1.592.640,- Ft, közvilágítás 928.000,- Ft, köztemető 100.000,- Ft, közutak

878.490,- Ft. Egyéb kötelező önkormányzati feladatokra 5.000.000,- Ft-ot kaptak. A központosított előirányzatok között a település üzemeltetés kiegészítéseként 4.037.677,- Ft támogatást kaptak. Az idei évben is bekerült a támogatások közé a Polgármesteri illetmény támogatása. Erre 954.500,- Ft összeget biztosít az állami költségvetés. Az Önkormányzatok általános működésének támogatására 13.491.307,- Ft-ot kaptak az állami költségvetésből. Szociális gyermekjóléti feladatok támogatására 4.382.500,- Ft-ot kaptak. Ezen belül a szociális feladatok egyéb támogatására 1.506.500,- Ft-ot, falugondnoki szolgálat ellátására, működtetésére 4.250.000,- Ft-ot kaptak. Itt 1 millió Ft-os emelkedés tapasztalható. Az önkormányzatok működési támogatására összesen 21.491.307,- Ft állami támogatást kaptak a Magyar Államkincstár jóváhagyása után.

**Adóbevételek:**

Adóbevétel változással nem számolnak 2020. évre. Vagyoni típusú adóbevételekből 400.000,- Ft-ot terveztek, mely a következőképpen tevődik össze: kommunális adó 350.000,- Ft, építményadó 50.000,- Ft. Iparűzési adóbevételre előzetesen 1.500.000,- Ft számolható. A gépjárműadó ebben az évben is megosztásra kerül 60-40% arányban, ennek alapján 500.000,- Ft-ot tervezhetnek. Az adóbevételekből a várható összbevétel 2.400.000,- Ft.

**Intézményi működési bevételek:**

A Vasivíz használati díjából származó bevétel, valamint a közterület használati díja. Ebből várhatóan 237.000,- Ft bevétellel számolhatnak. Szolgáltatások ellenértékéhez a földbérlet és a bérleti díjakból származó bevételek tartoznak, amelyeknek összege 80.000,- Ft-ban kalkulálható.

Idén is tervezhetnek ellátási díjakból származó bevételekre. Ennek összege 320.000,- Ft.

Mivel Csánig Község Önkormányzata Áfa-körös, ezért a bevételekből származó összegek után Áfa bevételekre is számíthatnak. A várható kiszámlázott Áfa összege 180.000,- Ft.

**Felhalmozási bevételek:**

Várható lakásszerzési támogatás törlesztő összegét tartalmazza. Ennek összege 30.000,- Ft.

**Felhalmozási célú támogatások:**

Az ivóvízminőségjavító program keretében jelentős beruházás valósul meg a Vízmű Telepen és a Hálózatban, aminek összege várhatóan 50.581. 728,- Ft.

**Maradvány:**

A bankszámlákon és a pénztárban lévő pénzből tevődik össze. Ennek várható összege 9.438. 000,- Ft.

A működési költségvetési kiadások a kiemelt előirányzatok szerint a következőképpen alakulnak:

|  |  |
| --- | --- |
| Főbb kiadási előirányzatok | Összege Ft |
| Személyi jellegű kiadások |   12 383 000 |
| Munkaadókat terhelő járulék | 1 845 000 |
| Dologi jellegű kiadások | 11 107 000 |
| Ellátottak pénzbeli juttatásai | 300 000 |
| Egyéb működésű célú kiadások | 1 811 500 |
| Tartalékok |  2 504 683  |
| Összes működési kiadás | 29 951 183  |

**Kiadások alakulása:**

A nyári hónapokban a zöldterületek karbantartására költöttek 400.000,- Ft összeget. Az alkalmazottak törvény szerinti illetménye, amely 2 főt érint 195.600,- Ft-ról 210.600,- Ft-ra emelkedett. A falugondnok részére a többletfeladatok ellátására havi 106.000,- Ft került elfogadásra még 2019. évben, ez most sem fog változni. A házi segítségnyújtó részére a polgármester bruttó havi 30.000,- Ft béremelést szorgalmazott. A házi segítségnyújtó és a falugondnok részére az idei évben is terveztek jutalmat a tavalyihoz hasonló összegben, azaz bruttó 90.500,- Ft-ot. A polgármester részére az idei évben is beterveztek jutalmat bruttó 368.000,- Ft összegben. Egyéb külső személyi juttatásokra, azaz reprezentációra is jelentős összeget terveztek, amelyből évi rendezvényeiket tudják megtartani (Gyereknap, Falunap, Családi nap, Nyugdíjas nap, Mikulás ünnepség, Advent).

**Munkaadókat terhelő járulék:**

A költségvetésben a várható összeg 1.845.000,- Ft.

**Dologi kiadás:**

Az önkormányzat 2 fő részére biztosít szociális étkeztetést, ezért a Répcelaki Százszorszép Óvoda iskolakonyhájáról vásárol ebédet. A karbantartási és javítási munkáknál terveik között szerepel a Répce-híd javítása. Cél a balesetvédelem, a balesetek megelőzése, állagmegőrzés és esztétikai szempontok. Ennek megvalósítására 250.000,- Ft-ot terveznek, ami többnyire a festékre, segédanyagokra szükséges. Az idei költségvetésben előreláthatólag 11.107.000,- Ft összeg tervezhető a dologi kiadásokra.

**Ellátottak pénzbeli juttatásai:**

Erre a tervezett összeg 300.000,- Ft.

A járó beteg ellátásra 390.000,- Ft, védőnők támogatására 256.850,- Ft, az óvoda finanszírozására 880.000,- Ft, a Társulás működési költségeire 23.500,- Ft a tervezett összeg. 150.000,- Ft-ban kell a gyermekorvosi ellátáshoz hozzájárulni.

A civil szervezetek támogatására 100.000,- Ft a tervezett összeg. A vállalkozó orvosok támogatásának keretösszege 200.000,- Ft, mely természetbeni támogatásként értendő.

Egyéb működési kiadások összege összesen: 1.845.850,- Ft.

**Tartalékok:**

Ez az összeg a rendelkezésre álló szabadon felhasználható pénzforrás. Ennek összege 2.504.683,- Ft.

A felhalmozási költségvetési kiadások a kiemelt előirányzatok szerint a következőképpen alakulnak:

|  |  |
| --- | --- |
| Főbb kiadási előirányzatok | összege |
| Intézményi beruházások | 52.613.728,- |
| Felújítások | 708.000,- |
| Egyéb felhalmozási kiadások | 200.000,- |
| Finanszírozási kiadások | 841.924,- |
| Összes felhalmozási kiadás | 54.363.652,- |

**Beruházások:**

Tárgyi eszközök beszerzésére 1.000.000,- Ft összeget fordítanak ebben az évben. Terveik között szerepel egy homlokrakodó beszerzése, így a közutak javítása, karbantartása könnyebbé válik. Egy vállalkozó vállalta ennek elkészítését 600.000,- Ft összegben. További komolyabb eszközbeszerzést nem terveznek, de év közben bármi elromolhat, ezért 400.000,- Ft-ot elkülönítenek erre a célra. Petőfi utca végén szeretnének kialakítani egy szabadidőparkot. Az ott található anyaggödör területének rendbetétele, virágok, fák telepítése és körülötte park és egy tó kialakítása. Ez egy több évre több lépcsőben megvalósuló beruházás. Az első évben csak a szükséges földmunkákat szeretnék megvalósítani. Ennek kialakítása várhatóan 2.000.000,- Ft lesz. Ez tartalékból kerül majd megvalósításra. Nem mondanak le arról, hogy a további terveiket pályázat útján valósítják meg. Ivóvízminőségjavító program keretében megvalósuló Európai Uniós pályázat keretében a Vízmű Telep és hálózat beruházására kerül sor 50.581.728,- Ft összegben. Továbbra sem mondanak le a községben a szennyvízhálózat kiépítéséről. Erre a célra 1.000.000,- Ft-ot helyeznek át, hogy az önkormányzati tulajdonban lévő épületek bekötése megtörténjen a szennyvízhálózatra. Összesen a beruházásokra 52.613.728,- Ft-ot terveznek.

**Felújítások:**

Vasivíz Zrt. részére átutalt összeg, amelyet felújításra fordít. Ennek összege 200.000,- Ft.

Idén beadják a pályázatot a Kövecses utcára a Modern Falvak keretén belül. Ehhez 500.000,- Ft önerőre lesz szükség. Az év közben megjelenő támogatásokra is szeretnének pályázatokat benyújtani. A már megjelent Modern Falvak támogatására is adnak be pályázatot a Kövecses utca szélesítésére és felújítására, valamint a vasút és útkereszteződés közötti szakaszon járda építésére. Volt még egy pályázat, a kommunális gép beszerzése.

A már említett szabadidőpark megvalósítására szintén megpróbálnak pályázni. Szeretnének oda egy tavat kialakítani. A parkba padokat, asztalokat vásárolni, bográcsozót, grillezőt kialakítani. Fitnesz sportolási, játék eszközök beszerzése. Ha nem sikerül ezeket pályázat útján megvalósítani, több lépcsőben szeretnék majd beszerezni.

**Egyéb felhalmozási kiadások:**

Idén is szeretnének az első lakáshoz jutók támogatását biztosítani vissza nem térítendő támogatás és kamatmentes kölcsön formájában. Ennek összege 200.000,- Ft, mely 100.000,- Ft vissza nem térítendő és 100.000,- Ft kamatmentes kölcsönből tevődik össze.

**Finanszírozási kiadások:**

A 2019 decemberében a Magyar Államkincstár által kiutalt államháztartási megelőlegezés összegnek a visszafizetése szerepel ebben a sorban. Ez a visszafizetés technikailag történik csupán. A jövő évi állami támogatásokra év végén előleget kapnak a biztonságos és zökkenőmentes működéshez. Ennek összege 841.924,- Ft.

**Költségvetési létszámkeret:**

Az önkormányzat összesített létszámkerete 3 fő, melyből 1 fő munkaviszonyban foglalkoztatott, 1 fő falugondnok és 1 fő a házi segítségnyújtásban alkalmazott személy.

**Joó Ferenc polgármester:** Kéri a képviselőket, hogy az előterjesztés alapján a költségvetés első olvasatát szíveskedjenek elfogadni!

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**1/2020. (I.28.) számú határozat:**

Csánig Község Önkormányzatának Képviselő-testülete elfogadja a 2020. évi költségvetés első olvasatát.

**Felelős:** Joó Ferenc polgármester

**Határidő:** azonnal

**2. napirend:**

Gazdasági program előkészítése

**Előadó:** Joó Ferenc polgármester

Gazdasági program a jegyzőkönyv mellékleteként csatolva.

**Joó Ferenc polgármester:** A gazdasági program elkészítése kötelező feladat, ami azt jelenti, hogy az öt éves ciklusra kell tervezni. A Képviselő-testületnek az alakuló ülését követő 6 hónapon belül el kell készítenie a ciklusra vonatkozó, vagy azt meghaladó időszakra vonatkozó gazdasági programját. A képviselő-testület megbízatásának időtartamára szóló gazdasági programot, fejlesztési tervet készít, melyről határozattal dönt. A gazdasági program által felölelt időszak 5 év. A gazdasági program helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével készül. A gazdasági programnak tartalmaznia kell különösen:

- a fejlesztési elképzeléseket,

- a munkahelyteremtés feltételeinek elősegítését,

- a településfejlesztési politika, az adó politika célkitűzéseit,

- az egyes közszolgáltatások biztosítására, színvonalának javítására vonatkozó megoldásokat.

**Vagyoni helyzet:**

Az önkormányzat vagyona a 2018. évi zárómérleg alapján 141.748 e Forint.

|  |  |
| --- | --- |
| Vagyoni helyzet elemzése | 2018. |
| Ingatlanok | 129.806,- |
| Gépek, berendezések, felsz., járművek | 4.995,- |
| Beruházások, felújítások | 1.564,- |
| Részesedések | 4.854,- |
| Tartósan adott kölcsön | 0 |
| Üzemelt.-re átadott eszk. | 0 |
| Befektetett eszközök összesen | 141.748,- |

Az önkormányzat vagyonszerkezete a következő:

 2018. év

|  |  |
| --- | --- |
| Vagyonelem megnevezése | Ingatlandb száma |
| Forgalomképtelen törzsvagyon (nem értékesíthető, nem terhelhető, a kötelező feladatok ellátását biztosító vagyon) |  40  |
| Korlátozottan forgalomképes törzsvagyon (meghatározott feltételekkel értékesíthető, illetve megterhelhető vagyon) | 59 |
| Egyéb (forgalomképes vagyon, amely szabadon értékesíthető és megterhelhető) | 8 |
| Összesen | 107 |

**A pénzügyi helyzet:**

Az önkormányzat pénzügyi, likviditási helyzetét az elmúlt időszakban az alábbiak jellemezték:

* az önkormányzatnak a fizetőképessége fenntartásához külön állami támogatást nem kellett igénybe vennie,
* működési és fejlesztési hitel felvételére nem került sor.

Összességében elmondható, hogy a pénzügyi egyensúly, a folyamatos likviditás biztosítva volt.

**Bevételek:**

A költségvetési bevételek szerkezete átalakult 2014-tól. Csökken az állami támogatás, arra ösztönözve az önkormányzatokat, hogy saját bevételeiket próbálják növelni. Miből tudják növelni a bevételeket? Az adókból. Az adósságkonszolidációban részt nem vett települések támogatása címén 2017-ben 6.500 e Ft-ot kapott az önkormányzat, mely összeget 2017-ben temető felújításra fordítottak.

**A gazdasági program értékelése:**

A gazdasági program célkitűzései részben teljesültek.

A következő célok valósultak meg:

1. A Tűzoltó Egyesület támogatása

2. A község közbiztonságának fenntartása

3. Utak, illetve a javításra szoruló járdák rendbetétele, aszfaltozása, Faluház előtti tér aszfaltozása

4. Építési telkek kialakítása és értékesítése

5. Színvonalas rendezvények megtartása

6. Közösségi épületek (Faluház, Könyvtár) felújítása.

7. Temető, kerítés, ravatalozó építés és felújítás.

A következő célok nem valósultak meg:

1. A község szennyvízelvezetésének megoldása.

2. A Répce folyó turisztikai hasznosítása. Ezt Aigner Géza volt plébános javasolta.

**Pályázati tevékenység:**

|  |  |  |  |
| --- | --- | --- | --- |
| Év | Pályázat célja, tárgya | Az elnyert összeg | A saját forrás |
| 2015 | Kultúrfelújítás (adósságkonszolidáció) | 6.500.000,- | 509.067,- |
| 2016 | Petőfi utcai járda | 1.604.191,- | 283.093,- |
| 2016 | Temető kerítés (adósságkonszolidáció) | 6.486.727,- |  |
| 2017 | VP könyvtár felújítás | 9.100.947,- | 5.458.849,- |

**Adóbevételek:**

Az önkormányzat fontosnak tartja a helyi adópolitikai célkitűzések megfogalmazását, mivel az:

- jelentősen befolyásolja a településen keletkező saját bevételt, ezáltal közvetlenül hat a településen keletkező helyi fejlesztés anyagi forrás nagyságára, illetve

- hatással van a településen élő magánszemélyek és vállalkozók anyagi terheire, valamint arra, hogy milyen mértékben hajlandóak részt vállalni a településfejlesztési kiadásokban.

A helyi adók esetében az önkormányzat képviselő-testülete az adóztatást úgy kívánja kialakítani, hogy az egy meghatározott stabilitás, állandóság mellett folyamatosan az önkormányzat biztos bevételi forrását jelentse, ugyanakkor igazságos is legyen az adózói kört illetően. Úgy gondolja, hogy mindenhol a polgármester felel a település gazdaságos működtetéséért, de nincs az adóbevételekben rálátása.

|  |  |
| --- | --- |
| Megnevezés | 2019. |
| Iparűzési adó | 2.451 |
| Építményadó | 56 |
| Gépjárműadó | 1.127 |
| Kommunális adó | 405 |
| Összesen: | 4.039 |

**Egészségügy:**

A lakosság általános egészségügyi állapotára jellemző legtöbbször előforduló megbetegedések: magas vérnyomás, 50 év felett szívbetegség, 40 év felett mozgásszervi betegség. Korunk újabb népbetegségeként fontos megemlíteni a stressz által okozott mentális megbetegedéseket. A lakosság egyre több hányada nyugtatókat szed.

**Szociális ellátás helyzete:**

Az önkormányzat képviselő-testülete fontosnak tartja a szociális alapellátások biztosítását. A települési támogatás egyes típusait és jogosultsági feltételeit az önkormányzat rendeletében határozta meg. 2015. március 1-jétől Csánig község Önkormányzata az alábbi ellátásokat nyújtja:

1. rendkívüli települési támogatás
* átmeneti segély
* rendkívüli gyermekvédelmi támogatás
* temetési segély
1. rendszeres települési támogatás
* lakásfenntartási támogatás
* méltányossági ápolási díj
* méltányossági közgyógyellátás

A személyes gondoskodást nyújtó szociális ellátások formái:

1. étkeztetés
2. házi segítségnyújtás
3. családsegítés.

Az önkormányzat a falugondnoki szolgálat működtetésével Csánig község közigazgatási területén, az intézményhiányból eredő hátrányokat enyhíti; segíti az alapvető szükségletek kielégítését segítő szolgáltatásokhoz, közszolgáltatásokhoz, valamint egyes alapszolgáltatásokhoz való hozzájutást; az egyéni és közösségi szintű igények kielégítéséhez segítséget nyújt, biztosítva ezáltal a lakossági életfeltételek javítását.

A helyi rendelet meghatározza a falugondnoki szolgáltatás által ellátandó feladatokat és azok mértékét, módját, a szolgáltatás rendszerét, szervezetét és a szolgáltatáshoz való hozzájutás feltételeit, módját.

**Közbiztonság helyzete:**

Az önkormányzat a helyi közbiztonsági feladatok ellátása, illetve színvonalának javítása érdekében:

- támogatja a közbiztonság növelését segítő programok, tájékoztatók szervezését,

- javaslatokat, észrevételeket tesz a rendőrség helyi munkájának hatékonyabbá tételére,

- felhívja a rendőrség figyelmét a tudomására jutott, a közbiztonságot veszélyeztető körülményekre.

A községben kiszámítható és kiegyensúlyozott közbiztonsági viszonyok uralkodtak.

**2020-2024-es évekre vonatkozó fejlesztési elképzelések:**

* 55. hrsz. terület rendbetétele, szabadidőparkká alakítása.
* Vasút-Kossuth u. közti járda felújítása.
* Répce híd felújítása.
* Traktorra, homlokrakodó és kanál vásárlása.
* Kövecses u. úttest felújítása.
* Szennyvízhálózat megvalósítása
* Közösségi ingatlanok gazdaságos működtetése és ebből befolyó bevételek felülvizsgálata
* Önkormányzatok által közösen működtetett intézmények költségének realizálása,
* Több pályázat indítása, sarkalatos pont az önrész biztosítása.
* A lakosság bevonása a munkaigényes feladatok megoldásába, az érdekek érdekében összefogni.
* Közösségi kikapcsolódás célirányos, gazdaságos megvalósítása az igények szerint
* Falugondnoki Szolgálat működtetése
* A házi segítségnyújtó és falugondnok fizetésének folyamatos szinten tartása. A házi segítségnyújtó feladata nem a virágok gondozása.
* Fiatalság szórakoztatási lehetőségeinek újbóli visszaállítása, fejlesztése. A fiatalok egyre kevésbé tartózkodnak itthon. Lesznek olyanok, akik ki fognak menni a szabadidő parkba például szalonnát sütni.
* Az utcák rendezettebbé tétele, télen síkosság mentesítés, hó eltakarítás
* Nyáron az önkormányzati területén lévő fák, virágok karbantartása
* Önkormányzati utak és árkok karbantartása
* Közösségi tér karbantartása, fejlesztése
* Magánszemélyek kommunális adójának szinten tartása
* Bekapcsolódás a nyugat-dunántúli kerékpár utakhoz.

A község közterületeit rendezetté tették. Kivételt képez az 55 hrsz. ingatlan.

A temető és a faluvég közti igénytelen 55 hrsz. területet kívánatos esztétikussá, szabad idő eltöltésére alkalmassá tenni. Megvalósításával szebbé, hasznossá tudják tenni környezetüket.

A fiatalokra is gondolva, biztosítanak megfelelő, kulturált környezetet a szabad idő eltöltésére. Az említett terület kialakítása érdekében bevonásra kerül az Önkormányzat tulajdonába lévő 55/3 és 55/8 55/4 –es földterületek vételára, azaz ezek értékesítésre kerülnek. Az adott földterületek nincsenek eredményesen hasznosítva. Jelenleg minimális összegért bérbe vannak adva. Az eladás hasznos, a község lakossága kikapcsolódását és a környezet szebbé tételét, kialakítását tudják elérni. A szabadidő park kialakítása a költségvetést nem veszélyeztetheti. Akár több év is lehet a megvalósítás.

A Répce híd baleset veszélyességét meg kell szüntetni és újra kell festeni. A vasút és Kossuth utca közti járdát fel kívánják újítani, hogy a közlekedési baleset veszélyt megszüntessék.

Az utak vörös kavicsozásához, javításához, közterület karbantartáshoz, esetleges hó eltakarításhoz, stb. indokolt homlokrakodó és hozzá kanál vásárlása, hogy a munkaerő hiány részlegesen pótolható legyen.

Az elmúlt időszakokban hat fő végezte el a feladatokat. Jelen esetben a házi segítségnyújtó végzi feladatát és létszám hiány miatt nem feladatkörébe tartozó munkákat is végez. Virágokat gondoz, faluházat takarít, parkosít.

A falugondnok egy személyben polgármester, falugondok, közcélú munkás. A falugondnoki feladatkörbe nem tartozó fűnyírást és közmunkások feladatait végzi egy személyben.

A házi segítségnyújtó és falugondnok díjazásának folyamatos szinten tartása, ezért folyamatosan indokolt.

Főbb döntések előtt lakossági fórumok megtartását tartják kívánatosnak. Falugyűlésen, levélben ismertetik a lehetőségeket és fontos, hogy mindenki, akit a lét érdekel, hozzászólhasson. Község elismertségét és ismertségét bővíteni kívánják.

Valamint kis falujukat szebbé és jobbá tenni, hogy unokáik is büszkén vallják magukat csániginak, mint ahogy munkájuk során ők mindnyájan.

Kérdés, hozzászólás:

**Tömböly Lajos képviselő:** Az önkormányzati földterületek tervek szerint eladásra kerülnek. Véleménye szerint ez nem jó ötlet.

**Joó Ferenc polgármester:** Az érintett területen nehéz gazdálkodni, mert kavicstömeg van rajtuk. Kéri a gazdasági program tervezetének elfogadását.

Képviselő-testület 4 szavazattal, 1 tartózkodás mellett, ellenszavazat nélkül az alábbi határozatot hozta:

**2/2020. (I.28.) számú határozat:**

Csánig Község Önkormányzatának Képviselő-testülete a polgármester által a gazdasági program előkészítése kapcsán tett tájékoztatót elfogadja.

**Felelős:** Joó Ferenc polgármester

 dr. Kiss Julianna jegyző

**Határidő:** azonnal

**3. Napirend**

Általános iskolai körzethatárok kijelölése a 2020/2021. tanévre

**Előadó:** Joó Ferenc polgármester

Írásos előterjesztés, határozati javaslat és a Vas Megyei Kormányhivatal Szombathelyi Járási Hivatal tájékoztató levele az általános iskolai körzetek kijelöléséről a 2019/2020. tanévre a jegyzőkönyv mellékleteként csatolva.

**Joó Ferenc polgármester:** A Sárvári Tankerületi Központ levélben kereste meg Vas megye valamennyi polgármesterét az iskolai felvételi körzethatárokkal kapcsolatosan. Csánig községnek egy lehetősége van, mivel Répcelakkal szomszédos. Kéri az előterjesztéshez csatolt határozati javaslat elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**3/2020. (I.28.) számú határozat:**

Csánig Község Önkormányzatának Képviselő-testülete úgy dönt, hogy a 2020/2021. tanévre vonatkozóan is egyetért a Vas Megyei Kormányhivatal Szombathelyi Járási Hivatala által a 2019/2020. tanévre megállapított általános iskolai felvételi körzetek kijelölésével, abban változást nem tart szükségesnek.

 **Felelős:** Joó Ferenc polgármester

 **Határidő:** közlésre: 2020. február 15.

**4. Napirend**

Döntés a házi segítségnyújtó illetményének emeléséről

**Előadó:** Joó Ferenc polgármester

Írásos előterjesztés, határozati javaslat a jegyzőkönyv mellékleteként csatolva.

**Joó Ferenc polgármester:** A házi segítségnyújtás olyan szolgáltatás a településen, amely a lakosság életszínvonalának emelését szolgálja és az igénybe vevők mindennapjait megkönnyíti, ezáltal az érintett családokat tehermentesíti. A házi segítségnyújtó ezt a feladatát kiválóan ellátja. A kötelező feladatán felül egyéb feladatokat is ellát, ami konkrétan nem tartozik a munkakörébe pl. virágok ültetése, egyéb feladatok elvégzése, azt a célt szem előtt tartva, hogy az Önkormányzat munkájával az emberek elégedettek legyenek. Ezért munkáltatói döntésével élve szeretné javasolni, hogy Gömböcz Róbert Andrásné illetményét 2020. január 1-től havi bruttó 30.000,- Ft. azaz harmincezer Ft összeggel emelik meg. Az emelt összeg a 2020. évi költségvetés készítésekor betervezésre kerül. Kéri az előterjesztéshez csatolt határozati javaslat elfogadását.

Kérdés, hozzászólás nem volt.

Képviselő-testület 5 szavazattal, tartózkodás, ellenszavazat nélkül az alábbi határozatot hozta:

**4/2020. (I.28.) számú határozat:**

Csánig Község Önkormányzatának Képviselő-testülete Gömböcz Róbert Andrásné házi segítségnyújtó illetményét 2020. január 1-től havi bruttó 30.000,- Ft, azaz harmincezer Ft összeggel megemeli. A fentiek alapján tehát a havi illetménye 2020. január 1-től bruttó 210.600,-Ft-ról 240.600,- Ft-ra emelkedik.

**Felelős:** Joó Ferenc polgármester

**Határidő:** azonnal

**5. Napirend**

Döntés a 055. hrsz.-ú terület takarításáról

**Előadó:** Joó Ferenc polgármester

Írásos előterjesztés, határozati javaslat és árajánlatok a jegyzőkönyv mellékleteként csatolva.

**Joó Ferenc polgármester:** Ezt a témát már a többször ismertette. Takarításról, szórakozásról, esztétikumról van szó. Felkérte Bokányi Gábor erdészmérnököt, aki írásban szakvéleményt adott a területen lévő fák kitermelésére. A fa értékét 225.000,- Ft-ban állapította meg, a kitermelés összes költsége 252.500,- Ft. Simon Csaba helyi lakos a kitermelést 280.000,- Ft-ért vállalná. A munkadíjat képezheti a kivágott fa ellenértékként. Azok a fák lesznek kivágva, melyek nem odavalók. Az elvégzett munkáért ők is felelősséggel tartoznak.

Kérdés, hozzászólás:

**Tömböly Lajos képviselő:** Nem lehetne fa licitet hirdetni?

**Joó Ferenc polgármester:** Ez nem licit kérdése. Akkora fák vannak, hogy nem vállal értük felelősséget. Személy szerint nem javasolja a licitet, inkább szakemberre bízzák a kitermelést.

**Tömböly Lajos képviselő:** Úgy gondolja, hogy meg lehetne kérdezni a falut licit ügyben.

**Joó Ferenc polgármester:** Felteszi a kérdést, ki ért egyet, hogy Simon Csaba vállalkozónak a faanyagot átadják munkadíj fejében? Kéri az előterjesztéshez csatolt határozati javaslat elfogadását.

Képviselő-testület 4 szavazattal, 1 tartózkodás mellett, ellenszavazat nélkül az alábbi határozatot hozta:

**5/2020. (I.28.) számú határozat:**

Csánig Község Önkormányzatának Képviselő-testülete a 83/2019.(XI.18.) számú határozatában foglaltakkal összhangban egyetért azzal, hogy a Csánig 55 hrsz-ú területen szabadidőpark létesüljön és a szabadidőpark megvalósítása a gazdasági programban szerepeljen. A megvalósítás az éves költségvetések függvényében kerül tervezésre.

Csánig Község Önkormányzatának Képviselő-testülete megbízási szerződést köt Simon Csaba (9654 Csánig, Fő u. 6. szám alatti lakos) egyéni vállalkozóval a Csánig 55 hrsz-ú felhagyott anyaggödör elnevezésű 1 ha 2.121 m2 területen a kijelölt fák, bokrok kivágására, a terület kitisztítására.

A megbízási díj tekintetében a felek úgy állapodnak meg, hogy az önkormányzat a szakértői értékbecslésekkel alátámasztott fa értéken, azaz bruttó 225.000,- Ft összegért megbízza Simon Csaba vállalkozót a fák kitermelésére és a terület takarítására és a kitermelt fák értékéről számlát állít ki (bruttó 225.000,- Ft) részére, majd azt követően értékesíti részére ezen az összegen a kitermelt fát.

**Felelős:** Joó Ferenc polgármester

**Határidő:** azonnal

**6. Napirend**

Beszerzési Szabályzat módosítása

**Előadó:** Nagy Attiláné településüzemeltetési és beruházási ügyintéző

Írásos előterjesztés, határozati javaslat, Csánig Község Önkormányzata beszerzések lebonyolításával kapcsolatos eljárásrendről szóló szabályzata a jegyzőkönyv mellékleteként csatolva.

**Nagy Attiláné településüzemeltetési és beruházási ügyintéző:** A hatályos Beszerzési Szabályzatot szükséges módosítani, aktualizálni. Kettő eljárásrend van: egyszerű és meghívásos. Nettó 200.000,- Ft értékig nem szükséges az írásbeli ajánlat és megrendelés. Elegendő a szóbeli megállapodás. A nettó 200.000,- Ft – 1.000.000,- Ft közötti beszerzéseknél elegendő egy ajánlat bekérése. A csánigi Beszerzési Szabályzat alapján 500.000,- Ft értékig a polgármester dönt. 500.000,- Ft-ot meghaladó beszerzés alapján kell a Képviselő-testület döntése. Nettó 1.000.000,- Ft feletti beszerzéseknél három ajánlattevőt kell megkeresni és törekedni kell arra, hogy három érvényes ajánlat érkezzen be. A változó jogszabály miatt az eddigi eljárásrendet ki kell egészíteni. Összeférhetetlenségi és átláthatósági nyilatkozatot minden esetben kell szerezni. Ez az ajánlatfelhívás elkészítésében közreműködőkre is vonatkozik. Ezek a főbb pontok, mellyel a hatályos szabályzatot ki kell egészíteni. Kéri a testület döntését.

Kérdés, hozzászólás:

**Joó Ferenc polgármester:** Kéri az előterjesztéshez csatolt határozati javaslat elfogadását.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:

**6/2020. (I.28.) számú határozat:**

Csánig Község Önkormányzatának Képviselő-testülete a Beszerzések lebonyolításával kapcsolatos eljárásrendről szóló – az előterjesztés mellékleteként csatolt, módosításokkal egységes szerkezetbe foglalt - szabályzatát 2020. február 1.-i hatállyal elfogadja és ezzel egyidőben hatályon kívül helyezi a korábbi szabályzatot.

**Felelős:** Joó Ferenc polgármester

 dr. Kiss Julianna jegyző

**Határidő:** 2020. február 1.

**7. Napirend**

Könyvtári ellátásra vonatkozó Együttműködési megállapodás

**Előadó:** Böröndyné Nagy Anikó aljegyző

Írásos megkeresés, Együttműködési megállapodás könyvtárellátási szolgáltatás nyújtására a jegyzőkönyv mellékleteként csatolva.

**Böröndyné Nagy Anikó aljegyző:** A megyei könyvtár új megállapodást készített. Egy település vagy nyilvános könyvtárat tart fent, vagy a megyei önkormányzattal kötött megállapodás alapján könyvtári szolgáltatóhely van a kistelepüléseken. Az Együttműködési megállapodás a 39/2013. (V.31.) EMMI rendelet, illetve a kistelepülési önkormányzatok számára meghatározott feladatok ismételt számbavétele alapján újult meg. Kéri a testület döntését.

Kérdés, hozzászólás nem volt.

Képviselő-testület 5 szavazattal, ellenszavazat, tartózkodás nélkül az alábbi határozatot hozta:

**7/2020. (I.28.) számú határozat:**

Csánig Község Önkormányzatának Képviselő-testülete a kötelező feladatát képező települési könyvtári ellátás biztosítása érdekében  -  az 1997. évi CXL. törvény 64.§ (2) bekezdésének b) pontja és a (3) bekezdése alapján – könyvtár-ellátási szolgáltatás nyújtására megállapodást köt a Berzsenyi Dániel Megyei Hatókörű Városi Könyvtárral (9700 Szombathely, Dr. Antall József tér 1.) a határozati javaslat mellékletét képező tartalommal.

A képviselő-testület felhatalmazza a polgármestert a megállapodás aláírására.

**Felelős:** Joó Ferenc polgármester

**Határidő:** azonnal

Miután több napirend nem volt, Joó Ferenc polgármester a megjelenést megköszönte, az ülést

bezárta.

 K.m.f

 **Joó Ferenc dr. Kiss Julianna**

 **polgármester jegyző**